सोशल मीडिया में आजकल हिन्दी में लिखने वाले छाए हुए हैं क्योंकि हिन्दी में लिखी गई बातें सीधे दिल में उतर जाती हैं। कोई माने चाहे न माने, लेकिन हिन्दी इस देश की आत्मा में रची-बसी है। हिन्दी उतनी ही मीठी है, जितनी मां के हाथ से बनी मिठाई। हिन्दी में बोलना ऐसा है मानो मां के आंचल में छिप जाना। भारतवासियों का हिन्दी से लगाव बहुत स्वाभाविक है क्योंकि हिन्दी का दर्जा हमारे लिये मां के समान है। हिन्दी एक राष्ट्र की चेतना के रूप में हमारा प्रतिनिधित्व करती है। हिन्दी के बिना हिंदुस्तान के अस्तित्व की कल्पना भी नहीं की जा सकती है, शायद इसीलिए देश को आज़ादी मिलने के दो साल बाद 14 सितंबर 1949 को संविधान सभा में एकमत से हिन्दी को राजभाषा घोषित किया गया था। आपने देखा होगा कि हिन्दी फिल्मों के नायक-नायिका अपने साक्षात्कार हमेशा अंग्रेजी में देते हैं, लेकिन यदि वे अपनी फिल्में भी अंग्रेजी में ही बनाने लगे तो जनता उन्हें तुरंत नकार देगी।